Iran ja EU edistyivät ydinneuvotteluissaan - Ulkomaat - Uutiset - MTV.fi
Iran ja EU edistyivät ydinneuvotteluissaan
Ulkomaat Julkaistu 10.09.2006 09:25 (Päivitetty 11.09.2006 11:32)
Javier Solana ja Iranin pääneuvottelija Ali Larijani ovat sopineet uudesta tapaamisesta ensi viikoksi.
EU ja Iran ovat edistyneet neuvotteluissaan ydinkiistasta. Unionin ulkopoliittinen edustaja Javier Solana ja Iranin pääneuvottelija Ali Larijani ovat päättäneet keskustelunsa Wienissä ja sopineet uudesta tapaamisesta ensi viikoksi. Molemmat kuvasivat neuvotteluja rakentaviksi.
- Olemme selvittäneet joitain väärinymmärryksiä, joita välillämme oli aiemmin, Solana kertoi.
Iranin ulkoministeriön edustaja sanoi aiemmin Teheranissa, että Iran on valmis kuulemaan EU:n näkemyksiä ydinohjelmastaan. Uraanin rikastamisen lopettaminen ei hänen mukaansa kuitenkaan tule kyseeseen.
-Kysymys keskeyttämisestä on menneisyyden asia. Menneisyyteen ei voi palata. Me haluamme neuvotteluja ilman ennakkoehtoja, Hamid Reza Asefi sanoi.
YK:n turvallisuusneuvoston Iranille asettama määräaika lopettaa uraanin rikastaminen kului umpeen elokuun lopussa. Yhdysvallat vaatii, että neuvosto aloittaa toimet pakotteiden määräämiseksi Irania vastaan jo tulevalla viikolla.
Annan: Syyria lupaa tehostaa rajavalvontaansa YK: Ponnistelut israelilaissotilaiden vapauttamiseksi meneillään